Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ish (xizmat)ga qabul qilish tartibi toʻgʻrisidagi nizomni tasdiqlash haqida
(order, 2024-01-17)

Oʻzbekiston Respublikasi Vazirlar Mahkamasining 2021-yil 16-dekabrdagi 757-son “Oʻzbekiston Respublikasi Milliy gvardiyasi Qoʻriqlash bosh boshqarmasining idoraviy jihatdan tegishli boʻlmagan harbiylashtirilgan qoʻriqlash boʻlinmalari va idoraviy jihatdan tegishli boʻlmagan qorovullik boʻlinmalari toʻgʻrisidagi nizomni tasdiqlash haqida”gi qaroriga muvofiq buyuraman: 1. Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ish (xizmat)ga qabul qilish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Kambagʻallikni qisqartirish va bandlik vazirligi, Sogʻliqni saqlash vazirligi va Oʻzbekiston kasaba uyushmalari Federatsiyasi bilan kelishilgan. 3. Ushbu buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ish (xizmat)ga qabul qilish tartibini belgilaydi. 1. Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ish (xizmat)ga nomzodlar ixtiyoriy tartibda, tanlov asosida mavjud boʻsh lavozimlardan kelib chiqqan holda Oʻzbekiston Respublikasi Milliy gvardiyasi Qoʻriqlash bosh boshqarmasining hududiy boshqarmalari (bundan buyon matnda Qoʻriqlash boshqarmalari deb yuritiladi) tomonidan qabul qilinadi. 2. Tanlov tadbirlari quyidagi bosqichlarni oʻz ichiga oladi: a) dastlabki oʻrganish (hujjatlarni yigʻish va oʻrganish); b) yakka tartibda suhbat; v) nomzodlarni tibbiy koʻrikdan oʻtkazish; g) jismoniy tayyorgarlik darajasini baholash. Bunda: Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash boʻlinmalariga ish (xizmat)ga kirish uchun nomzodlar tanlov tadbirlarining barcha bosqichlarida; Oʻzbekiston Respublikasi Milliy gvardiyasining idoraviy jihatdan tegishli boʻlmagan qorovullik boʻlinmalariga ish (xizmat)ga kirish uchun nomzodlar tanlov tadbirlarining faqat dastlabki oʻrganish va jismoniy tayyorgarlik darajasini baholash bosqichlarida ishtirok etadi. 3. Tanlovning istalgan bitta bosqichidan oʻta olmagan nomzodga uni takroran topshirishga, shuningdek tanlov tadbirlarining keyingi bosqichiga oʻtishga ruxsat berilmaydi. Bunda, nomzod keyingi tanlovlarga dastlabki oʻrganish bosqichidan boshlab qayta qatnashishi mumkin. 4. Oʻzbekiston Respublikasi Vazirlar Mahkamasining 2022-yil 15-yanvardagi 23-son qarori bilan tasdiqlangan Aholining jismoniy tayyorgarlik darajasini baholash boʻyicha sport sinovlarini tashkil etish va oʻtkazish tartibi toʻgʻrisidagi nizomga asosan, yosh koʻrsatkichlaridan kelib chiqib, aholining jismoniy tayyorgarlik darajasini baholash boʻyicha sport sinovlarining maxsus talablarini muvaffaqiyatli bajargan (1, 2 va 3-oʻrin gʻoliblari) fuqarolar bir yil mobaynida tanlovning jismoniy tayyorgarlik darajasini baholash bosqichidan ozod qilinadi hamda ularga ushbu bosqich boʻyicha maksimal ball beriladi. 5. Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash boʻlinmalariga ish (xizmat)ga qabul qilishda nomzodlarning boʻy oʻlchami quyidagi maxsus antropometrik parametrlarga javob berishi talab etiladi: a) erkak nomzodlar uchun 178 santimetrdan past boʻlmasligi; b) ayol nomzodlar uchun 170 santimetrdan past boʻlmasligi. 6. Oʻzbekiston Respublikasi Milliy gvardiyasining idoraviy jihatdan tegishli boʻlmagan qorovullik boʻlinmalariga qabul qilinadigan nomzodlarga antropometrik parametrlar belgilanmaydi. 7. Oʻzbekiston Respublikasining “Qoʻriqlash faoliyati toʻgʻrisida”gi Qonunining 20-moddasiga asosan quyidagi shaxslar Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ishga (xizmatga) qabul qilinmaydi: qasddan sodir etgan jinoyatlari uchun sudlanganlik holati tugallanmagan yoki sudlanganligi olib tashlanmagan shaxslar; jinoiy jazoni oʻtayotgan shaxslar; mulkka tajovuz qiluvchi huquqbuzarliklarni sodir etganlik uchun maʼmuriy javobgarlikka tortilgan, shuningdek jamoat tartibiga yoki boshqaruvning belgilangan tartibiga tajovuz qiluvchi huquqbuzarliklarni sodir etganlik uchun bir yil ichida takroran maʼmuriy javobgarlikka tortilgan shaxslar; ruhiy kasalliklari boʻlgan, narkologik kasalliklarga chalingan, shuningdek sogʻligʻining holatiga nisbatan belgilangan talablarga javob bermaydigan shaxslar; sud tomonidan muomalaga layoqatsiz yoki muomala layoqati cheklangan deb topilgan shaxslar; umumiy oʻrta yoki oʻrta maxsus maʼlumotga ega boʻlmagan shaxslar; chet el fuqarolari boʻlgan shaxslar. 8. Tanlov tadbirlarining oʻz vaqtida va sifatli tashkil etilishi va oʻtkazilishini taʼminlash uchun Qoʻriqlash boshqarmasi boshligʻining buyrugʻi bilan doimiy faoliyat yuritadigan Tanlov tadbirlarini tashkil etish va oʻtkazish boʻyicha qabul komissiyasi (bundan buyon matnda Qabul komissiyasi deb yuritiladi) tashkil etiladi. 9. Qabul komissiyasi yetti kishidan iborat mazkur Nizomning 1-ilovasida nazarda tutilgan tarkibda shakllantiriladi. Qabul komissiyasining yigʻilishida uzrli sabablarga koʻra (kasalligi, xizmat safari, yoʻl-transport hodisasi, yaqin qarindoshining vafoti, nikoh tuzish, farzand tugʻilishi sababli) qatnasha olmaydigan komissiya aʼzosining oʻrniga komissiya raisining ruxsati bilan masʼul xodim taklif etiladi. 10. Tanlov tadbirlarining shaffof va oshkora tarzda oʻtkazilishini taʼminlash maqsadida ixtiyoriylik asosida jamoat tashkilotlari vakillari va nomzodlarning yaqin qarindoshlari (bundan buyon matnda jamoatchilik vakillari deb yuritiladi) kuzatuvchi sifatida ishtirok etishlari mumkin. Tanlov jarayonlarini videotasvirga tushirib borish Qabul komissiyasi tomonidan amalga oshiriladi. 11. Xizmatga munosib nomzodlarni tanlab olish maqsadida muntazam ravishda targʻibot-tashviqot ishlari olib boriladi, ommaviy axborot vositalarida hamda Oʻzbekiston Respublikasi Milliy gvardiyasining rasmiy nashrlari, veb-saytlarida boʻsh lavozimlar toʻgʻrisida, shuningdek tanlov oʻtkazilishidan kamida bir oy oldin tanlov oʻtkazish joyi va kunlari toʻgʻrisida eʼlonlar joylashtiriladi. Jamoatchilik vakillari tanlovlarni real vaqt rejimida (onlayn) kuzatib borishlari uchun tanlov tadbirlari videokuzatuv (onlayn translyatsiya) ostida oʻtkaziladi. 12. Qabul komissiyasi tomonidan Qoʻriqlash boshqarmalari hududiga kirish joylarida tanlov tartibi, nomzodlarga qoʻyiladigan talablar va qabul kunlari haqidagi maʼlumotlar qayd etilgan elektron axborot stendlari joylashtirilishi lozim. 13. Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ishga (xizmatga) kirish istagini bildirgan fuqaro doimiy yashash joyi yoki vaqtincha turgan joyidagi Qoʻriqlash boshqarmasiga mazkur Nizomning 2-ilovasiga muvofiq shakldagi ariza bilan yozma yoki elektron shaklda murojaat qiladi. Bunda, arizada nomzodning pasporti yoki identifikatsiya ID-kartasi maʼlumotlari koʻrsatilishi lozim. Tanlov tadbirlari boshlanganidan keyin murojaat qilgan nomzodlar ushbu tanlovda emas, balki keyingi tanlovda ishtirok etishlari mumkin boʻladi. 14. Tanlovda qatnashish toʻgʻrisidagi ariza bilan murojaat qilgan nomzodga Qabul komissiyasi tomonidan navbatdagi tanlov boshlanishidan oʻn kun oldin tanlovning boshlanish vaqti va joyi haqida yozma yoki elektron shaklda xabar beriladi. Nomzod tanlov tadbirlariga uzrli sabablarga (kasalligi, yoʻl-transport hodisasi, yaqin qarindoshining vafoti, nikoh tuzish, farzand tugʻilishi sababli) koʻra kelmagan taqdirda Qabul komissiyasi tomonidan unga qoʻshimcha tanlovda ishtirok etishga ruxsat beriladi. Bunda, qoʻshimcha tanlovning joyi va kunlari toʻgʻrisida ular oʻtkazilishidan kamida uch kun oldin Qabul komissiyasi tomonidan nomzodga yozma yoki elektron shaklda xabar beriladi. 15. Qabul komissiyasining navbatdagi qabul kuni davomida nomzodlarni dastlabki oʻrganish ishlari amalga oshiriladi. 16. Nomzod dastlabki oʻrganish vaqtida Qabul komissiyasiga oʻzini tanishtiradi va shaxsini tasdiqlovchi hujjatni komissiya kotibiga koʻrsatadi. 17. Qabul komissiyasi kotibi saralash uchun hozir boʻlgan nomzod haqidagi maʼlumotlarni mazkur Nizomning 3-ilovasiga muvofiq shakldagi Nomzodlarni roʻyxatga olish va dastlabki oʻrganish natijasini qayd etish jurnaliga kiritadi. 18. Nomzod mazkur Nizomning 5-bandida nazarda tutilgan talabga javob berishini aniqlash maqsadida Qabul komissiyasining tegishli aʼzosi tomonidan uning boʻyi oʻlchanadi. Nomzodning boʻyi talabga javob bermagan hollarda, unga tanlovning keyingi bosqichida ishtirok etishga ruxsat berilmaydi, bundan Oʻzbekiston Respublikasi Milliy gvardiyasining idoraviy jihatdan tegishli boʻlmagan qorovullik boʻlinmalariga ishga (xizmatga) kirish istagini bildirgan nomzod mustasno. 19. Qabul komissiyasi aʼzolari tomonidan nomzodni dastlabki oʻrganish natijalariga koʻra shu kunning oʻzida nomzodni saralashning keyingi bosqichiga oʻtkazish yoki oʻtkazishni rad etish haqida qaror qabul qilinadi. Bunda: Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash boʻlinmalari uchun nomzodning boʻyi talabga javob berganda hamda nomzod ish (xizmat)ga kirish istagini bildirgan hollarda; Oʻzbekiston Respublikasi Milliy gvardiyasining idoraviy jihatdan tegishli boʻlmagan qorovullik boʻlinmalari uchun nomzod ish (xizmat)ga kirish istagini bildirgan hollarda Qabul komissiyasi tomonidan nomzodni keyingi bosqichga oʻtkazish toʻgʻrisida qaror qabul qilinadi. 20. Qabul komissiyasi tomonidan tanlovning dastlabki oʻrganish bosqichidan muvaffaqiyatli oʻtgan nomzodlar bilan yakka tartibdagi suhbat oʻtkaziladi. 21. Nomzodlarga yakka tartibdagi suhbat oʻtkaziladigan xonaga jadval, kitob, uyali telefon, kompyuter, kalkulyator hamda boshqa telekommunikatsiya vositalari va shpargalkalar olib kirish taqiqlanadi. 22. Yakka tartibdagi suhbat boshlanishidan avval Qabul komissiyasi tomonidan nomzodga mazkur Nizom talablari, uning huquq va majburiyatlari, xizmatni oʻtash bilan bogʻliq shartlar tushuntiriladi. 23. Yakka tartibdagi suhbat nomzodning aqliy salohiyati, xizmat oʻtashga ruhan tayyorligi, kirishimliligi, shuningdek boshqa maʼnaviy-axloqiy va kasbiy jihatdan muhim xislatlarga ega ekanligini aniqlash maqsadida tarix, geografiya, huquqshunoslik va tarbiya fanlari boʻyicha bilimlarni hamda kasbga oid umumiy dunyoqarashni baholash orqali ogʻzaki savol-javob tarzida oʻtkaziladi. 24. Har bir nomzod bilan suhbat yakka tartibda oʻtkaziladi. 25. Qabul komissiyasi aʼzolari tomonidan yakka tartibdagi suhbatga kirgan har bir nomzodga umumiy oʻrta, oʻrta-maxsus, professional taʼlim oʻquv dasturlari doirasida jami 10 ta savol beriladi. Nomzod berilgan savollarga ularga tayyorlanish vaqtini oʻz ichiga olgan holda 15 daqiqada javob berishi lozim. 26. Qabul komissiyasi tomonidan nomzodning savollarga bergan javoblari eshitilgandan soʻng, javoblar darajasiga qarab 100 ballik tizimda baholanadi. 27. Nomzodlarning javoblari quyidagi mezonlar asosida baholanadi: a) “Aʼlo” 86 — 100 ball uchun nomzodning bilim darajasi quyidagilarga javob berishi lozim: savolning mazmun va mohiyatini toʻla ochib berish; javobni mantiqiy ketma-ketlikda izchil ifodalash; savolni yoritishda mustaqil va ijodiy fikrlash; savolni yoritishda ishonchli dalillar yoki normativ-huquqiy hujjatlarga murojaat qilish. b) “Yaxshi” 71 — 85 ball uchun nomzodning bilim darajasi quyidagilarga javob berishi lozim: savolning mazmun va mohiyatini qisman ochib berish; javobni mantiqiy ketma-ketligi va izchilligi qisman buzilgan holda ifodalash; savolni yoritishda ishonchli dalillar yoki qisman normativ-huquqiy hujjatlarga murojaat qilish. v) “Qoniqarli” 55 — 70 ball uchun nomzodning bilim darajasi quyidagilarga javob berishi lozim: savolning mazmun va mohiyatini xatolarga yoʻl qoʻygan holda qisman ochib berish; javobni mantiqiy ketma-ketligi va izchilligi buzilgan holda ifodalash; savolni yoritishda ishonchli dalillar yoki normativ-huquqiy hujjatlarga murojaat qilmaslik. g) “Qoniqarsiz” 0 — 54 ball bilan nomzod savolning mazmun va mohiyati haqida aniq tasavvurga ega boʻlmagan va savolning javobini bilmagan hollarda baholanishi mumkin. 28. Nomzod bilan oʻtkazilgan suhbat yakunida Qabul komissiyasining har bir aʼzosi tomonidan nomzodga qoʻyilgan barcha ballar masʼul kotib tomonidan umumlashtirilib, berilgan oʻnta savol soniga boʻlinadi va nomzodning jami toʻplagan oʻrtacha bali aniqlanadi hamda umumiy natijasi nomzodga eʼlon qilinib, uning auditoriyadan chiqishiga ruxsat beriladi. 29. Nomzodlarning yakka tartibdagi yakuniy suhbat natijalari boʻyicha Qabul komissiyasi kotibi tomonidan mazkur Nizomning 4-ilovasiga muvofiq shakldagi qaydnoma rasmiylashtiriladi va ushbu qaydnoma komissiya aʼzolari tomonidan imzolanadi. Nomzod bilan yakka tartibdagi suhbat natijasiga koʻra u kamida 55 ball toʻplagan taqdirda tanlovning keyingi bosqichiga oʻtgan deb hisoblanadi. 30. Qabul komissiyasi kotibi tomonidan yakka tartibdagi suhbatdan muvaffaqiyatli oʻtgan nomzodlarga shu kunning oʻzida hududiy tibbiyot birlashmalarida tibbiy koʻrikdan oʻtish uchun yoʻllanma beriladi. 31. Nomzod tibbiy koʻrik yakuniga koʻra tibbiy koʻrikdan oʻtganligi toʻgʻrisidagi maʼlumotnomani Qabul komissiyasi kotibiga taqdim etadi. 32. Tanlovning yakka tartibdagi suhbat bosqichidan muvaffaqiyatli oʻtgan va tibbiy koʻrikdan ijobiy natijaga ega nomzodlar jismoniy tayyorgarlik darajasini baholash tadbirida ishtirok etadi. 33. Jismoniy tayyorgarlik sinovi nomzodning jismoniy tayyorgarlik darajasini aniqlash maqsadida oʻtkaziladi. 34. Qabul komissiyasi kotibi nomzodni uning tibbiy koʻrik natijalari eʼlon qilingan kunning oʻzida jismoniy tayyorgarlik sinovi oʻtkaziladigan vaqt va joy haqida xabardor qiladi. 35. Nomzodlarning jismoniy tayyorgarlik darajasini aniqlash mazkur Nizomning 5-ilovasiga muvofiq Nomzodlarning jismoniy tayyorgarlik darajasini baholash boʻyicha tadbirlarni oʻtkazish metodikasi asosida amalga oshiriladi. Bunda, nomzodga har bir mashqni bajarganlik uchun ball beriladi. Umumiy toʻplanishi mumkin boʻlgan maksimal ball — 30 ballni tashkil etadi. 36. Nomzodlar tomonidan mashqlarni bajarish boshlanishidan oldin ularga mashqlarni bajarishga qoʻyiladigan talablar, mashqlarni bajarish tartibi hamda baholash mezonlari Qabul komissiyasi aʼzolari tomonidan tushuntiriladi. 37. Nomzodlar tomonidan bajarilishi lozim boʻlgan jismoniy tayyorgarlik mashqlari va ularni bajarishga qoʻyiladigan talablar erkak va ayol jinsidagi nomzodlar uchun alohida belgilanadi. 38. Jismoniy tayyorgarlik mashqlarini bajargan nomzodlar shu vaqtning oʻzida Qabul komissiyasi aʼzolari tomonidan baholanadi. 39. Jismoniy tayyorgarlik darajasini baholash tadbirlari natijalari boʻyicha shu kunning oʻzida mazkur Nizomning 6-ilovasiga muvofiq shaklda qaydnoma rasmiylashtiriladi va natijalar shu kunning oʻzida nomzodlarga eʼlon qilinadi. Bunda, qaydnoma Qabul komissiyasi aʼzolari tomonidan imzolanadi. 40. Jismoniy tayyorgarlik darajasini baholash mashqlaridan jami toʻplangan balli 15 balldan past boʻlgan nomzodlar tanlovdan oʻtmagan hisoblanadi. 41. Tanlovda gʻolib boʻlmagan nomzodlar boʻsh (vakant) ish oʻrni uchun keyingi tanlovda nomzod sifatida ishtirok etishi mumkin. 42. Nomzodlarning apellyatsiya shikoyatlarini koʻrib chiqish uchun Oʻzbekiston Respublikasi Milliy gvardiyasi Qoʻriqlash bosh boshqarmasi boshligʻining buyrugʻi bilan mazkur Nizomning 7-ilovasiga muvofiq tarkibda Apellyatsiya komissiyasi tashkil etiladi. Tanlov tadbirlarini oʻtkazishga masʼul boʻlgan shaxslarning Apellyatsiya komissiyasi tarkibiga kiritilishiga yoʻl qoʻyilmaydi. 43. Qabul komissiyasi qaroridan norozi boʻlgan nomzodlar tanlov natijalari eʼlon qilingan kundan boshlab bir oy ichida Apellyatsiya komissiyasiga yozma yoki elektron shaklda apellyatsiya shikoyati berishlari mumkin. Bunda, Apellyatsiya komissiyasi apellyatsiya shikoyati bilan murojaat qilgan nomzodni shikoyat koʻrib chiqilishidan kamida ikki kun oldin uni koʻrib chiqish vaqti va joyi haqida ogohlantiradi. 44. Apellyatsiya komissiyasi apellyatsiya shikoyatini, u kelib tushgan kundan boshlab uch kun muddat ichida koʻrib chiqadi. Bunda, apellyatsiya shikoyati bilan murojaat qilgan nomzod mazkur shikoyatni koʻrib chiqishda ishtirok etish huquqiga ega. 45. Apellyatsiya komissiyasi unda aʼzolarning kamida uchdan ikki qismi ishtirok etganda vakolatli hisoblanadi. Apellyatsiya komissiyasining qarori oddiy koʻpchilik ovoz bilan qabul qilinadi va majlisda ishtirok etgan barcha aʼzolar tomonidan tasdiqlanadigan bayonnoma bilan rasmiylashtiriladi. Berilgan ovozlar soni teng boʻlib qolgan taqdirda, Apellyatsiya komissiyasi raisining ovozi hal qiluvchi hisoblanadi. 46. Apellyatsiya komissiyasi tanlov jarayonida nomzodning bergan javoblari va bajargan amaliy mashgʻulotlarini ular aks etgan videotasvirlarni koʻrish orqali tekshiruvdan oʻtkazadi. Apellyatsiya komissiyasi tomonidan apellyatsiya shikoyatini koʻrib chiqish davomida nomzodga uni qayta baholashga qaratilgan savollar berilishiga yoʻl qoʻyilmaydi. 47. Shikoyatni koʻrib chiqish natijalari boʻyicha Apellyatsiya komissiyasi tomonidan quyidagi qarorlardan biri qabul qilinadi: tanlov natijalarini oʻzgarishsiz qoldirish; tanlov natijalariga oʻzgartirish kiritish va nomzod tanlovni muvaffaqiyatli topshirgan deb topish. Apellyatsiya shikoyatini koʻrishda nomzodning tanlovda olgan natijasini pasaytirishga yoʻl qoʻyilmaydi. 48. Apellyatsiya komissiyasi apellyatsiya shikoyati bilan murojaat qilgan nomzodga oʻz qarorini u qabul qilingan kunning oʻzida maʼlum qiladi. 49. Apellyatsiya komissiyasining tanlov natijalariga oʻzgartirish kiritish va nomzod tanlovni muvaffaqiyatli topshirgan deb topish toʻgʻrisidagi qarori asosida u boʻsh (vakant) ish oʻrni uchun ishga tavsiya etilgan deb hisoblanadi. 50. Apellyatsiya komissiyasi qarori ustidan nomzod yuqori turuvchi organga yoki sudga shikoyat qilishi mumkin. 51. Dastlabki oʻrganish, yakka tartibda suhbat, nomzodlarni tibbiy koʻrikdan oʻtkazish va jismoniy tayyorgarlik darajasini baholashdan muvaffaqiyatli oʻtib, eng yuqori ball toʻplagan hamda tibbiy koʻrikdan ish (xizmat)ga yaroqli deb topilgan nomzodlar mavjud boʻsh lavozimlar sonini hisobga olgan holda Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash boʻlinmalariga ish (xizmat)ga qabul qilinadi. Dastlabki oʻrganish va jismoniy tayyorgarlik darajasini baholashdan muvaffaqiyatli oʻtib, eng yuqori ball toʻplagan nomzodlar mavjud boʻsh lavozimlar sonini hisobga olgan holda Oʻzbekiston Respublikasi Milliy gvardiyasining idoraviy jihatdan tegishli boʻlmagan qorovullik boʻlinmalariga ish (xizmat)ga qabul qilinadi. Bunda, nomzodlarning natijalari teng boʻlgan taqdirda jismoniy tayyorgarlik darajasini baholash bosqichida yuqoriga natija qayd etgan nomzod ustunlikka ega boʻladi. Agar nomzodlarning jismoniy tayyorgarlik darajasini baholash bosqichidagi natijalari ham teng boʻlgan taqdirda Qabul komissiyasi tomonidan mazkur Nizomning 4-bobiga asosan qoʻshimcha suhbat oʻtkaziladi va eng yuqori natija qayd etgan nomzod tanlab olinadi. 52. Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash va idoraviy jihatdan tegishli boʻlmagan qorovullik boʻlinmalariga ish (xizmat)ga kirish istagini bildirgan nomzodlarga nisbatan Qoʻriqlash boshqarmalarining kadrlar boʻlinmasi masʼul xodimlari tomonidan shaxsiy hujjatlar yigʻma jildi rasmiylashtiriladi. 53. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. Oʻzbekiston Respublikasi Milliy gvardiyasi Qoʻriqlash bosh boshqarmasining ______________ Qoʻriqlash boshqarmasi boshligʻi ______________________ga (F.I.O) ARIZA Men ______________________________________________________________________________ (F.I.O) Shaxsni tasdiqlovchi hujjat (biometrik pasport, ID-karta, Oʻzbekiston Respublikasi fuqarosining xorijga chiqish biometrik pasporti, milliy haydovchilik guvohnomasi) seriyasi va raqami, jismoniy shaxsning shaxsiy identifikatsiya raqami: Men ______________________________________________________________________________ (tugʻilgan yili, kuni, oyi va joyi) _________________________________________________________________________________________ (doimiy yashash joyi yoki vaqtincha turgan joyi) (muqaddam kontrakt boʻyicha harbiy xizmatni oʻtagan yoki boshqa davlat organlaridan boʻshatilgan boʻlsa, boʻshatilish sababini koʻrsatishi lozim) Menga Oʻzbekiston Respublikasi Milliy gvardiyasining idoraviy jihatdan tegishli boʻlmagan harbiylashtirilgan qoʻriqlash yoki idoraviy jihatdan tegishli boʻlmagan qorovullik boʻlinmalariga ish (xizmat)ga nomzodlarni saralash tadbirlarida qatnashishga ruxsat berishingizni soʻrayman. Mehnatning shart-sharoitlari va xususiyati bilan tanishdim. Sinovlarni __________ tilida topshiraman. __________________ __________________ __________________ Kun, oy, yil (imzo) F.I.O. 1. Jismoniy tayyorgarlik darajasini baholash tadbirlari boshlanishidan oldin nomzod Tanlov tadbirlarini tashkil etish va oʻtkazish boʻyicha qabul komissiyasining masʼul aʼzolariga oʻzini tanishtiradi, bunda nomzod pasport yoki identifikatsiya ID-kartasi yoxud harbiy guvohnomasini koʻrsatishi lozim. 2. Nomzodlarga mashqlarni bajarishga qoʻyiladigan talablar, mashqlarni bajarish tartibi hamda baholash mezonlari Tanlov tadbirlarini tashkil etish va oʻtkazish boʻyicha qabul komissiyasi aʼzolari tomonidan tushuntiriladi. 3. Nomzodlar tomonidan bajarilishi lozim boʻlgan jismoniy tayyorgarlik mashqlari va ularni bajarishga qoʻyiladigan talablar erkak va ayol jinsidagi nomzodlar uchun alohida belgilanadi. 4. Nomzodlar mashqlarni sport kiyimida bajarishlari tavsiya etiladi. 5. Jismoniy tayyorgarlik mashqlarini bajarishda nomzodlar quyidagi yosh guruhlariga boʻlinadi: a) erkak jinsidagi nomzodlar: 1-guruh: 28 yoshgacha boʻlganlar; 2-guruh: 29 yoshdan 33 yoshgacha boʻlganlar; 3-guruh: 34 yoshdan 38 yoshgacha boʻlganlar; 4-guruh: 39 yoshdan 40 yoshgacha boʻlganlar; b) ayol jinsidagi nomzodlar: 1-guruh: 25 yoshgacha boʻlganlar; 2-guruh: 26 yoshdan 30 yoshgacha boʻlganlar; 3-guruh: 31 yoshdan 35 yoshgacha boʻlganlar; 4-guruh: 36 yoshdan 40 yoshgacha boʻlganlar. 6. Quyidagilar erkak jinsidagi nomzodlar tomonidan bajarilishi lozim boʻlgan jismoniy tayyorgarlik mashqlari hisoblanadi: tezlikka oid mashq — 100 metrga yugurish; kuch ishlatishga oid mashq — toʻsinda (turnikda) tortilish; chidamlilikka oid mashq — 3000 metrga yugurish. 7. Quyidagilar ayol jinsidagi nomzodlar tomonidan bajarilishi lozim boʻlgan jismoniy tayyorgarlik mashqlari hisoblanadi: tezlikka oid mashq — 100 metrga yugurish; kuch ishlatishga oid mashq — kuch ishlatish mashqlari kompleksi; chidamlilikka oid mashq — 1000 metrga yugurish. Jismoniy tayyorgarlik mashqlari quyidagi ketma-ketlikda bajariladi: birinchi navbatda — tezlikka oid mashqlar, ikkinchi navbatda — kuch ishlatishga oid mashqlar, uchinchi navbatda — chidamlilikka oid mashqlar. 8. Jismoniy tayyorgarlik mashqlarini bajarish oraligʻida nomzodlarga dam olish uchun kamida 20 daqiqa vaqt beriladi. 9. 100 metrga yugurish mashqi stadionning yugurish yoʻlakchasida yoki qattiq qoplamli tekis joylarda yuqori yoki quyi startdan quyidagicha amalga oshiriladi: “Startga” komandasi boʻyicha start olish chizigʻiga yaqinlashish; “Diqqat” komandasi boʻyicha tananing ogʻirligini oldinda turgan oyoqqa oʻtkazish, gavda va boshni oldinga egish, qoʻllarni tirsakka bukish; “Olgʻa” komandasi boʻyicha yugurishni boshlash. 10. Quyidagilar toʻsinda (turnikda) tortilish mashqiga qoʻyiladigan talablar hisoblanadi: bosh barmoq poya ichkarisidan ushlanadi, tana biroz rostlanadi, tizza boʻgʻimi toʻgʻirlanadi, oyoq uchlari choʻziladi, tovonlar birlashtiriladi; iyak toʻsin (turnik) poyasidan oʻtgunga qadar qoʻllar bukiladi; harakat toʻliq amalga oshirilishi bilan dastlabki holatga qaytiladi (osilish holati 1-2 soniya davom etishi mumkin); oyoqlarni 45° ga koʻtarishga ruxsat etiladi. Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi. 11. 3000 va 1000 metrga yugurish mashqlari stadionning yugurish yoʻlakchalari yoki qattiq qoplamali tekis joylarda, umumiy yoki alohida start berilgan holda oʻtkaziladi. Start va marra chiziqlari bir joyda belgilanishi mumkin. Bunda, yugurish hududidan chiqib ketgan yoki yugurishdan yurish holatiga oʻtgan ishtirokchi mashqni bajarmagan hisoblanadi. 12. Nomzod tomonidan kuch ishlatish mashqlari kompleksini bajarishda 1 daqiqa ichida 2 ta mashq uzluksiz bajariladi. Har bir mashqni bajarish uchun 30 soniyadan vaqt ajratiladi. Birinchi mashqni bajarish uchun ajratilgan 30 soniya vaqt tugaganligi eʼlon qilinganda, nomzod darhol ikkinchi mashqni bajarishga kirishadi. Quyidagilar birinchi mashqni bajarishga qoʻyiladigan talablar hisoblanadi: chalqancha yotiladi; qoʻllar belda, tizzalar bukilmagan holda oyoqlar toʻpiq qismidan boshqa odam yordamida ushlanadi; dastlabki holatdan gavda oldinga koʻtarilib, qoʻllar oyoq uchiga tekkandan soʻng, dastlabki holatga qaytiladi. Ushbu mashqni bajarish vaqtida tizzalarni bukish va sherik tomonidan oyoqlarni qoʻyib yuborish taqiqlanadi. Quyidagilar ikkinchi mashqni bajarishga qoʻyiladigan talablar hisoblanadi: tayanib yotiladi, qoʻllar yelka kengligida tizzalar bukilmagan holatda boʻladi; qoʻllar bukilib yoziladi (bunda bel hamda yelka qismlari birgalikda va tekis tushib chiqishi shart); qoʻllar bukilib tana yerga nisbatan parallel holatga keltirilgandan soʻng, dastlabki holatga qaytiladi. Ushbu mashqni bajarish vaqtida qoʻllar chala bukilib yozilishi, bel va yelkalar har xil tushib chiqishi, tizzalarning yerga tegishi taqiqlanadi. 13. Mazkur metodikada nazarda tutilgan mashqlarni bajarish tartibini buzgan nomzodga shu mashq boʻyicha ball qoʻyilmaydi. 14. Nomzodlarning jismoniy tayyorgarlik darajasini baholash mazkur Metodikaning ilovasiga muvofiq amalga oshiriladi.